REGOLAMENT (KE) Nru 290/2009 TAL-BANK ĊENTRALI EWROPEW
tal-31 ta’ Marzu 2009
li jemenda r-Regolament (KE) Nru 63/2002 (BĊE/2001/18) dwar l-istatistika fir-rigward tar-rati tal-imgħax applikati mill-istituzzjonijiet finanzjarji monetarji għal depożiti u self fil-konfront ta’ households u korporazzjonijiet mhux finanzjarji
(BĊE/2009/7)
IL-KUNSILL GOVERNATTIV TAL-BANK ĊENTRALI EWROPEW,
Wara li kkunsidra r-Regolament tal-Kunsill (KE) Nru 2533/98 tat-23 ta’ Novembru 1998 dwar il-ġbir ta’ informazzjoni statistika mill-Bank Ċentrali Ewropew (1), u b’mod partikolari l-Artikolu 5(1) u l-Artikolu 6(4),
Billi:
(1)
Sa mid-dħul fis-seħħ tar-Regolament (KE) Nru 63/2002 tal-Bank Ċentrali Ewropew tal-20 ta’ Diċembru 2001 dwar l-istatistika fir-rigward tar-rati tal-imgħax applikati mill-istituzzjonijiet finanzjarji monetarji għal depożiti u self fil-konfront ta’ households u korporazzjonijiet mhux finanzjarji (BĊE/2001/18) (2), ġew identifikati numru ta’ punti ta’ titjib fir-rigward tal-iskema ta’ rappurtar għal self ġdid lil households u korporazzjonijiet mhux finanzjarji. Għalhekk l-obbligi ta’ rappurtar eżistenti għandhom jiġu emendati.
(2)
L-inklużjoni ta’ klassifikazzjoni ġenerali ta’ self ġdid, li tidentifika separatament ir-rati tal-imgħax applikati għal u l-volumi ta’ dawk li huma ggarantiti b’garanziji, għandha tgħin biex wieħed jakkwista data aktar armonizzata fuq livell taż-żona tal-ewro u jiffaċilita paraguni tul il-pajjiżi.
(3)
L-inklużjoni ta’ klassifikazzjoni skont id-daqs ta’ self ġdid lil korporazzjonijiet mhux finanzjarji għandha tipprovdi aktar intuwizzjonijiet fl-iffinanzjar ta’ intrapriżi żgħar u ta’ daqs medju.
(4)
L-inklużjoni ta’ klassifikazzjoni skont il-perijodu inizjali tal-fissazzjoni tar-rati tal-imgħax għal self ġdid għandha tipprovdi informazzjoni aktar omoġenika dwar ir-rati tal-imgħax, billi żżid in-numru ta’ perijodu ta’ kategoriji ta’ fissazzjoni u għalhekk tiżdied l-omoġenija ta’ kull kategorija.
(5)
Ir-rappurtar separat tar-rati tal-imgħax imposti fuq dejn ta’ karti ta’ kreditu (irreferut ukoll bħala kreditu tal-karti ta’ kreditu) jippermetti s-sorveljar ta’ dawn ir-rati tal-imgħax u jiżgura t-trattament komuni ta’ dan l-istrument fil-pajjiżi kollha taż-żona tal-ewro.
(6)
Il-kategorija addizzjonali ta’ self ġdid lil sole proprietors ġewwa “self għal skopijiet oħra lil households” se tagħti aktar informazzjoni dwar l-iffinanzjar ta’ negozji mhux korporati u tgħin fl-interpretazzjoni tal-iżviluppi ġenerali fis-self lil households.
(7)
Ir-rappurtar addizzjonali ta’ self ġdid lil korporazzjonijiet mhux finanzjarji skont il-Maturità għandu jagħmilha aktar faċli biex wieħed jiddistingwixxi r-rati applikati għall-iffinanzjar għal żmien qasir u dak twil.
(8)
Tinħtieġ kjarifika, definizzjoni mill-ġdid u rabta aktar diretta mar-Regolament (KE) Nru 25/2009 tal-Bank Ċentrali Ewropew tad-19 ta’ Diċembru 2008 dwar il-karta tal-bilanċ tas-settur tal-istituzzjonijiet finanzjarji monetarji (ifformulat mill-ġdid) (BĊE/2008/32) (3) fir-rigward ta’ self revolving u overdrafts.
(9)
Jinħtieġ ukoll li jiġu adottati regoli aktar ċari fir-rigward tal-istratifikazzjoni u l-għażla ta’ aġenti ta’ rappurtar mill-banek ċentrali nazzjonali (BĊNi) u biex jiġi speċifikat id-dritt tal-Kunsill Governattiv biex jiċċekkja dawn il-proċeduri,
ADOTTA DAN IR-REGOLAMENT:
Artikolu 1
Ir-Regolament (KE) Nru 63/2002 (BĊE/2001/18) huwa emendat kif ġej:
(1)
L-Artikolu 2(3) huwa sostitwit b’li ġej:
“3. Il-Kunsill Governattiv għandu jkun intitolat jiċċekkja l-konformità mal-Anness I.”
(2)
L-Anness I huwa emendat skont l-Anness I ma’ dan ir-Regolament.
(3)
L-Anness II huwa sostitwit bl-Anness II ma’ dan ir-Regolament.
(4)
L-Anness IV huwa sostitwit bl-Anness III ma’ dan ir-Regolament.
Artikolu 2
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
L-Artikolu 1(3) għandu japplika mill-1 ta’ Ġunju 2010.
Magħmul fi Frankfurt am Main fil-31 ta’ Marzu 2009.